Urbanus Episcopus servus servorum Dei, ad perpetuam rei memoriam. Gerentes ad Monasterium Cluniacense, ad nos et Romanam Ecclesiam nullo medio pertinens, Matisconensis Diœcesis, specialis dilectionis affectum, intentis desideriis affectamus ut Officia in dicto Monasterio consistentia personis conferantur idoneis, per quas officia ipsa in spiritualibus et temporalibus regi valeant utiliter, et salubriter gubernari. Exhibitæ siquidem nobis nuper pro parte dilectorum filiorum Simonis Abbatis, et conventus Monasterii Cluniacensis prædicti petitionis series continebat, quod Prioratus Majoris, Sacristiæ, Decanatus, Eleemosynariæ, et Archidiaconatus Officia in dicto Monasterio consistentia, ratione honestatis administrationis, et spiritualis ac temporalis jurisdictionis, quæ ad Officia pertinere noscuntur, requirunt honestatem, reverentiam, maturitatem, et sufficientiam eis præsidentium personarum. Quare pro parte Abbatis et conventus prædictorum nobis extitit humiliter supplicatum ut, cum per ipsos, ad quas ipsorum Officiorum collationes pertinere noscuntur, et qui personarum dicti Monasterii ad hoc sufficientium et idonearum habent notitiam pleniorem, possit de ipsis Officiis decentius et utilius ordinari, providere super hoc de benignitate Apostolica dignaremur. Nos igitur cupientes ut Officia ipsa personis committantur idoneis, quæ sciant, velint, et valeant illa salubriter regere, et feliciter gubernare, hujusmodi inclinati supplicationibus, auctoritate Apostolica statuimus, et etiam ordinamus, quod deinceps in ipsa Prioratus majoris, Sacristiæ, Decanatus, Eleemosynariæ, et Archidiaconatus Officia, seu eorum aliqua, cum illa vacare contigerit, per quoscumque Beneficia Ecclesiastica, ac Dignitates, Personatus, et Officia per Monachos ipsius Monasterii gubernari consueta auctoritate litterarum Apostolicarum expectantes, earumdem litterarum sub quacumque forma verborum eis concessarum vigore attentare valeant, nec de ipsis Officiis possit eis quolibet modo provideri, nisi in eisdem litteris de ipsis Prioratus Majoris, Sacristiæ, Decanatus, Eleemosynariæ, ac Archidiaconatus Officiis plena, specialis, et expressa mentio habeatur. Constitutionibus Apostolicis, ac statutis, et consuetudinibus Monasterii, et Ordinis prædictorum contrariis juramento, confirmatione Apostolica, vel quacumque alia firmitate roboratis non obstantibus quibuscumque. Nulli ergo, etc. Datum Avenioni, VII. Kalendas Martii, Pontificatus nostri anno II.